recursal/SuperWikiNEXT-32B huggingface dataset:
Súradnice: 49°12′06″S 21°39′12″V﻿ / ﻿49,20167°S 21,65333°V﻿ / 49.20167; 21.65333

**Stropkovský hrad** bol hrad uprostred Stropkova, ktorý z väčšej časti zanikol v 18. storočí.

Dejiny
------

Počiatky histórie tohto hradu siahajú do prvej polovice 15. storočia a sú nerozlučne späté s mestom Stropkov. Hrad bol situovaný v južnej časti námestia Stropkova a vznikol postupným obostavaním pôvodnej kráľovskej mýtnej veže pri farskom kostole, ktorá plnila aj úlohu zvonice. Pôvodne mal asi len drevené palisádové opevnenie, ale časom sa vyvinul na plnohodnotný murovaný mestský hrad pentagonálneho pôdorysu, ako ho poznáme z roku 1767. Jeho majiteľmi boli Pereniovci (páni z Perína, Perényi) (1408 – 1657) a Peteovci (1657 – 1814). Donedávna bol rozšírený názor, že hrad bol zbúraný po potlačení kuruckého povstania roku 1711, ale tento názor je chybný, keďže poznáme jeho pôdorys z roku 1767. Jeho zánik súvisí z požiarom mesta, keď bolo zničené celé centrum mesta ako aj hrad. Po požiari už nebol opravený a pracovití Stropkovčania si jeho murivo rozobrali na podmurovky svojich domov. Zachovala sa z neho južná časť východného krídla (dnes *kaštieľ*) a centrálny farský kostol, okolo ktorého bol hrad postavený.

Pozostatky hradu sa nachádzajú v poschodovej budove kaštieľa na východnej strane farského kostola a v gotickom uzávere presbytéria, ktoré bolo pôvodne hradnou kaplnkou. Základy hradu sú pod terénom v okolí farského kostola. Hradný komplex bol sčasti prestavaný na kaštieľ resp. obytnú stavbu a ostatné fortifikačné objekty boli neskôr rozobrané a použité pri novej výstavbe mesta.

Exteriér
--------

Vnútorný hrad mal útočištnú vežu, palác s kaplnkou a s vonkajším hradom bol spojený padacím mostom. Vonkajší hrad mal veľkú rozlohu a bol opevnený delovými baštami. Okolo vonkajšieho hradu viedla hlboká priekopa. Hrad, resp. opevnenie plnilo funkciu aj mestskej fortifikácie.

Súčasný stav
------------

Pôvodný hrad je čiastočne zachovaný sčasti v murivách kaštieľa ktorý stojí na jeho mieste, sčasti v budove kostola (hradná kaplnka a veža) a časť hradu leží stále aj pod povrchom námestia.

Referencie
----------

1. ↑   *Názvy hradov a zámkov* [PDF online]. Úrad geodézie, kartografie a katastra Slovenskej republiky, rev. 2017-03-28, [cit. 2020-09-06]. Dostupné online.

Externé odkazy
--------------

Zámky.sk – zdroj, z ktorého (pôvodne) čerpal tento článok.
**Poddruh** (lat. subspecies), niekedy označovaný ako **plemeno** alebo **rasa**, je taxonomická kategória nižšia ako druh.

Charakteristika
---------------

Poddruhy jedného druhu sa líšia vonkajšími znakmi (fenotypická zhodnosť) a sú zvyčajne od seba priestorovo oddelené.

Zápis
-----

### Vedecké názvy

Pokiaľ ide o vedecké názvy, v zoológii sa poddruh zapisuje pridaním tretieho slova k názvu druhu, napr. *Panthera tigris tigris* (rod je Panthera; druh je Panthera tigris; poddruh je Panthera tigris tigris). 

V botanike sa v súčasnosti poddruh zapisuje inak než v zoológii - zapisuje sa totiž tak, že sa k názvu druhu pridá skratka **subsp.** (alebo trochu menej vhodne **ssp.**) a až za ňu tretie slovo, napr. *Brassica napus *subsp.* napobrassica* (rod je Brassica; druh je Brassica napus; poddruh je Brassica napus subsp. napobrassica). Staršie sa aj botanické názvy poddruhov občas tvorili rovnako ako sa dnes tvoria v zoológii (napr. *Brassica napus napobrassica*).

### Slovenské názvy

Slovenské názvy poddruhov v zoológii aj botanike sú v zásade trojslovné (napr. tiger džungľový indický, kapusta repková kvaková), ale prakticky vždy sú paralelne prípustné aj dvojslovné tvary, v ktorých je vynechané prostredné slovo trojslovného názvu (napr. tiger indický, kapusta kvaková) a v istých málo prípadoch sú paralelne prípustné aj jednoslovné názvy (napr. kvaka (popri kapusta repková kvaková či kapusta kvaková)). Treba ale pripomenúť, že na rozdiel od vedeckých (zoologických) názvov, v prípade slovenských názvov zo skutočnosti, že názov je čisto trojslovný, nevyplýva, že musí ísť o poddruh, lebo trojslovné sú (môžu byť) v slovenčine aj názvy viacerých iných taxonomických úrovní pod úrovňou druhu (napr. v botanike varieta, konvarieta, Skupina).

Zdroje
------

1. ↑  FILIT – zdroj, z ktorého pôvodne čerpal tento článok.
2. ↑  poddruh. In:  *Malá československá encyklopedie*. 1. vyd. Zväzok IV M – Pol. Praha : Academia, 1986. 992 s. S. 940.
3. ↑  poddruh. In:  *Encyklopédia Zeme*. Ed. Juraj Činčura. 1. vyd. Bratislava : Obzor, 1983. 717 s. (Encyklopédie Obzoru.) S. 459.
**Strongylión** (starogr. *Στρογγυλίων*) bol grécky sochár z prelomu 5. a 4. storočia pred Kr.

Rodisko sochára Strongylióna je neznáme (pochádzal možno z Atén). Činný bol približne na konci 5. a na začiatku 4. storočia pred Kr. Podľa starovekého autora Plínia ho preslávila socha takzvanej *Krásnonohej Amazonky*. Pausanias vo svojej sprievodcovskej príručke po Grécku uvádza, že v starom megarskom chráme videl Strongyliónovu bronzovú sochu bohyne Artemidy, zvanej *Sóteira*. Aj v boiótskom háji Múz (v údolí seveného výbežku vrchu Helikón) ho zaujali jeho sochy: „*Prvé sochy všetkých Múz sú diela Kéfisodota. Ak však návštevník ide o trochu ďalej, nájde opäť tri podoby týchto bohýň od toho istého umelca, ďalšie pochádzajú od Strongylióna, umelca, ktorý vedel najlepšie zhotovovať býkov a kone, ostatné vytvoril Olympiosthenes.*"

Pôsobenie tohto umelca potvrdzuje i nápis (Raubitschek, DAA 176) na podstavci (s jeho signatúrou), datovaný do rokov 425 až 400 pred Kr. objavený pri pozostatkoch chrámu *Artemidy Braurónskej* (Braurónion) v juhozápadnej časti aténskej Akropole. Na tomto podstavci pravdepobne kedysi stála bronzová socha koňa.

Referencie a bibliografia
-------------------------

1. 1 2  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 375.
2. 1 2  Antonio Corso, *The Art of Praxiteles*, str. 55
3. ↑  Plinius, *Naturalis Historia*, 34,19.
4. ↑  Johann Joachim Winckelmann. *Dějiny umění starověku Stati*. Praha : Odeon, 1986. 01-519-86. S. 239.
5. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 25-039-73. S. 107.
6. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 406.
7. ↑  Pausanias. *Pausaniás, cesta po Řecku II.*. Praha : nakladatelství Svoboda, 1974. 25-027-74. S. 234.
8. ↑  Raubitschek, Dedications from the Athenian Akropolis [DAA], *Raubitschek, DAA 176*
9. ↑  Kazimierz Michałowski. *Akropola*. Bratislava : Tatran, 1983. 61-112-83. S. 9.

  

Autoritné údaje: * ULAN: 500123645
* VIAF: 96594251
**RC-3000** je robotický vysávač spoločnosti Kärcher.

Tento robot s priemerom 28 cm a výškou 10 cm je určený na vysávanie v domácnostiach. Jeho navigácia je založená na náhodnom pohybe. Robot sa pohybuje priamočiaro, pokiaľ nenarazí na prekážku. Potom si náhodne zvolí uhol a v tomto novom smere sa znova pohne. Pre snímanie prekážok, resp. zamedzenie možnosti pádu napr. zo schodov, používa optické snímače. Pomocou interných snímačov posudzuje mieru znečistenia povrchu, ktorý sa pod ním nachádza, a rozhoduje o jednom zo štyroch módov vysávania. Prvý mód predstavuje normálne čistenie, robot prechádza po miestnosti náhodne a vysáva. Druhý mód predstavuje vysávanie jedného znečisteného miesta, robot po ňom prechádza nižšou rýchlosťou. Tretí mód umožňuje vysávanie silne znečisteného miesta. Robot po ňom jazdí dopredu a dozadu niekoľkokrát. Štvrtý mód predstavuje čistenie viacerých znečistených miest. V tom prípade sa robot po väčšej ploche snaží prechádzať hviezdicovitým spôsobom. RC-3000 umožňuje vysávať viacero izieb naraz. Robot sa dá prepnúť do módu tichej prevádzky, pri ktorom sa zníži jeho hlučnosť. Je to ideálne na vysávanie v noci.

Na jedno nabitie dokáže pracovať 60 minút, povysáva pri tom zhruba 12 m². Po uplynutí 20 minút od začiatku vysávania začne robot hľadať infračervený lúč, ktorý vysiela jeho základňová stanica. Ak ho nenájde do 60 minút, prestane vysávať a už iba hľadá základňu. Ak ju nájde, začne dobíjať akumulátory a súčasne vyprázdni svoje vrecko na nečistoty do zásobníka s objemom 2 l, ktorý je súčasťou základňovej stanice. Externý zásobník na nečistoty je to hlavné, čo ho odlišuje od ostatných modelov vysávačov. Zaujímavý je na tomto robotovi nabíjací čas, ktorý podľa materiálov spoločnosti Kärcher predstavuje iba 10 – 20 minút.
Cena tohto robota sa pohybuje na úrovni zhruba 65 000 Sk (stav 2004).
Prvá brána pod Nebesami, rekonštrukcia v r. 2003
oceán
**Šan-chaj-kuan** (山海关, Shanhaiguan) je mesto v severovýchodnej Číne v provincii Che-pej (Hebei), 300 km východne od Pekingu. Od roku 1953 tvorí severovýchodnú časť mestskej aglomerácie Čchin-chuang-tao (Qinhuangdao, ZZ 秦皇岛).

Meno *Šan-chaj-kuan* znamená „Tiesňava medzi horami a morom" a presne vystihuje polohu mesta medzi východným úbočím hory Jan-šan (Yanshan) a zálivom Po-chaj (Bohai), v miestach kade oddávna prechádzala dôležitá cesta z vlastnej Číny do Mandžuska.

Strategický význam miesta bol zohľadnený už na začiatku dynastie Ming, kedy generál Sü dal mesto obohnať mohutnými hradbami s obvodom 4 km, výškou 14 m a hrúbkou 7 m. Hradby obkolesovala vodná priekopa a nachádzali sa v nich štyri brány s padacími mostami, každá bola otočená k jednej svetovej strane. Východná brána, nesie veľký nápis, hlásajúci: **天下第一关** (**Prvá brána pod Nebesami**).Tento symbolický začiatok Veľkého čínskeho múru je veľmi populárnym turistickým cieľom.

Práve v Šan-chaj-kuan sa roku 1644 odohrala epizóda, ktorá znamenala nástup dynastie Čching (Qing). Generál Wu San-kuej (Wu Sangui) sa spojil s Mandžuami a vpustil ich vojská do Číny.
**Sídlisko Struhy** je sídlisko na severnom cípe mestskej časti Krásno nad Kysucou (stred), pričom tu žije väčšina jeho obyvateľov. Vo vyše 500 bytoch a na 3 predmestiach tohoto sídliska žilo na konci roku 2010 okolo *2.500* obyvateľov.

História sídliska a vybavenosť
------------------------------

Sídlisko bolo projektované na konci 60. rokov 20. storočia pre čoraz zväčšujúci sa počet zamestnancov podniku Drevina n.p. Krásno nad Kysucou - Oščadnica. Pôvodne malo na sídlisku stáť 30 bytových domov, z ktorých sa nakoniec schválila výstavba 25 aj pre JRD Krásno nad Kysucou aj pre Drevinu. Prvé práce na sídlisku začali v roku 1970, kedy z blízkej panelárne boli dovážané prvé panely na výstavbu prvých vežiakov. Prvé byty skolaudovali v roku 1974 a v nich dostali nové bývanie stovky mladých rodín z blízkeho podniku. Zároveň s výstavbou nového sídliska prišiel na rád aj výstavba nového Zdravotného Strediska pre Krásno nad Kysucou, ktoré otvorili v roku 1972. Spolu so zdravotným strediskom a lekárňou sa vybudovali aj predmestia s robotníckymi domami "Struhy II" a 9. mája. 

Keďže na začiatku 80. rokov už ľudia potrebovali ďalšie byty, tak sa postavili ďalšie blokové jednotky na ulici 1. mája. Tie skolaudovali v roku 1983 aj pre niekoľkých obyvateľov zatopených obcí Riečnica a Harvelka, kvôli výstavbe vodnej nádrže Nová Bystrica. Sídlisko potom dostalo menšie obchody so službami, vznikli rôzne obchodíky na ulici 1. mája ako napr. "Školáčik", Tipos, "Ľudovečka", mäsiarstvo, "Lapek" a iné. 

Zároveň bol na začiatku 90. rokov po páde komunizmu otvorený dlho očakávaný obchod "Kyszdroj" pod obchodom s textilom, dnešná predajňa s elektronikou **AUTOOMEGA**. Na konci 90. rokov bola schválená výstavba dvoch bytových domov ešte na ulici Struhy I. Tieto bytové jednotky skolaudovali na začiatku roku 2003. V roku 2010 už Mestská kotolňa zastavila prevádzku vykurovania pomocou pary z hlavnej kotolne a tak mesto začalo novým spôsobom dodávať kotolňu každým bytovým domom, ktoré vlastnú kotolňu nemali. V dnešnej dobe na sídlisku otvorili supermarket Tesco hneď medzi ulicami Mládežnícka a 1. mája. Nová výstavba bytových domov už nie je plánovaná z dôvodu dostavania celej oblasti predmestiami a bytovými jednotkami.

**Ulice**: *Struhy I*, *Struhy II*, *9.mája*, *MUDr. Hálka*, *Násypy (časť)*, *Mládežnícka*, *1. mája (časť)*, *Lesnícka (hraničná ulica so Starým Krásnom)*.

* Zástavba bytových domov na ulici 1. mája, v popredí reštaurácia Lapek a Lekáreň Anna-MáriaZástavba bytových domov na ulici 1. mája, v popredí reštaurácia Lapek a Lekáreň Anna-Mária
* Zástavba bytových domov na ulici Struhy IZástavba bytových domov na ulici Struhy I

Súradnice: 49°23′50″S 18°50′04″V﻿ / ﻿49,39731°S 18,834536°V﻿ / 49.39731; 18.834536
**Šamar Rinpočhe** alebo **šamarpa** je druhý najvyšší láma línie Karma Kagjü. Línia jeho inkarnácií bola vždy v úzkom spojení s líniou Gjalwa Karmapov a pomáha zabezpečiť neprerušený prenos ústneho podania učení. Prvýkrát sa narodil ako Khädrub Dragpa Sengge (1284 – 1349) ako hlavný žiak 3. Karmapu Randžung Dordže. Po Karmapovi je považovaný za druhého vedome sa inkarnujúceho lámu Tibetu. Jeho zrodenie bolo naplnením predpovede 2. Karmapu Karma Pakši o tom, že „budúci Karmapovia sa budú manifestovať v dvoch formách".

Mipham Čhökji Lodrö (\*1952), 14. Šamarpa, opustil v dôsledku čínskej invázie Tibetu v roku 1959 po boku 16. Karmapu Tibet. Do roku 1979 dostal od 16. Karmapu v kláštore Rumtek v indickom Sikkime všetky náuky a odkazy línie Karma Kagjü. Odvtedy cestuje po celom svete a učí v mnohých centrách Karma Kagjü. Hlavne vďaka jeho aktivite bola v roku 1992 objavená 17. inkarnácia Karmapu, Thaje Dordže. Oficiálne ho intronizoval v roku 1994 v Novom Dílí na pôde Karmapovho medzinárodného buddhistického inštitútu (KIBI).

Obdobne, ako sú Karmapovia považovaní za nositeľov Čiernej koruny, sú Šamarpovia nositeľmi Červenej koruny.

Iné projekty
------------

Commons
* Spolupracuj na Commons Commons ponúka multimediálne súbory na tému **Šamar Rinpočhe**

Externé odkazy
--------------

* Kunzig Šamar Rinpočhe oficiálna stránka
* Stránky Šamar Rinpočhe v češtine
* Zdroj tohto článku
Vila Bertramka
**Bertramka** je usadlosť v Prahe na Smíchove.

Dejiny
------

Pôvodne tu stál starý drevený vinohradníkcy domček. Miesto neho bola na konci 17. storočia postavená z lomovej opuky nová usadlosť pomenovaná po Františkovi z Bertramu, jej treťom majiteľovi – získal ju v dražbe v roku 1743. Neskôr dal usadlosť upraviť na letovisko podľa vzoru predmestských víl. V roku 1784 ju kúpila operná speváčka Josefína Dušková so svojim manželom Františkom Xaverom Duškom. Iich hosťom tu bol v rokoch1787 a 1791 Wolfgang Amadeus Mozart, ktorý tu dokončoval operu *Don Giovanni* pred jej pražskou premiérou.

Usadlosť tvorí areál ktorého hlavným objektom je obytná budova obrátená hlavným priečelím do dvora. Hlavnými viditeľnými prvkami tejto stavby sú predsunuté dvojramenné schodisko a lodžia. Južné krátke čelo budovy sa otvára do priestoru stúpajúcej záhrady. Oproti je stodola s trojposchodovou sýpkou. Hneď vedľa domu stojí prízemná časť bývalého vinohradníckeho lisu so silným murivom. Miesto neho je tu dnes *Pamätník Wolfganga Amadea Mozarta a manželov Duškových* so stálou expozíciou. 

Celý objekt prešiel rekonštrukciou v roku 1956 pri príležitosti 200. výročia Mozartovho narodenia. Ďalšie opravy prebehli v rokoch 1986 a 1987. Usadlosť, ktorá je od roku 1964 pamiatkovo chránená, sa nachádza v *Mozartovej ulici č. p. 2*.

Záhrada
-------

Pôvodne úžitková záhrada a vinohrad boli na konci 18. storočia nahradené parkovou úpravou. Bola tu napr. gaštanová alej, ktorá zmizla pri požiari v roku 1871 a potom, čo došlo k veľkej prestavbe usadlosti.

Zatvorené
---------

**Bertramka** je zatvorená od 1. novembra 2009.

Literatúra
----------

* Laštovková, B. *Pražské usedlosti* 1. vydání, Praha: Libri 2001 ISBN 80-7277-057-8

Iné projekty
------------

Commons
* Spolupracuj na Commons Commons ponúka multimediálne súbory na tému **Bertramka**

Zdroj
-----

*Tento článok je čiastočný alebo úplný preklad článku Bertramka na českej Wikipédii.*
**Stav** je spoločenská vrstva alebo skupina, ktorá sa odlišuje od ostatných stavov svojím faktickým postavením v spoločnosti a právnym postavením v štáte, a ktorá je spravidla na účely ochrany svojho postavenia v spoločnosti korporatívne organizovaná. Od 20. storočia sa tento výraz v tomto zmysle už používa veľmi málo, a keď, tak je spravidla obmedzený na význam "ľudia rovnakého povolania/zamestnania". 

V stredoveku a včasnom novoveku (v marxistickom chápaní vo feudálnej spoločnosti) bol stav špecifickejšie chápaný ako spoločenská vrstva s právne vymedzeným, spravidla privilegovaným postavením v štáte, ktorá mala právo sa korporatívne združovať. Príslušnosť k určitému stavu sa spravidla pokladala za dedičnú. V stredoveku bolo delenie na stavy, ako aj ich právomoci, závislé jednak od obdobia a jednak od geografickej oblasti. Napríklad Francúzsko sa pred Francúzskou revolúciou delilo na tri stavy šľachta, duchovenstvo a meštianstvo (v staršom období stav meštianstvo neexistoval); Rímsko-nemecká ríša rozlišovala (a) ríšske stavy (kniežatá, duchovenstvo, šľachta priamo podriadená cisárovi, ríšske mestá) a (b) krajinské stavy (zloženie podľa jednotlivých nemeckých krajín).

Uhorsko
-------

V Uhorsku sa rozlišovali pôvodne 2 stavy:

* 1. stav: duchovenstvo - reprezentovali ho preláti
* 2. stav: svetská šľachta - od 13. storočia

Od roku 1405 sa za 3. stav považovali slobodné kráľovské mestá. V spomenutom roku kráľ začal tieto mestá pozývať na krajinské snemy.

V roku 1608 (dekrét Ľudovíta I.) sa svetská šľachta rozdelila na 2 stavy: veľmožov a zemanov, čím vznikli celkovo 4 stavy.

Stavy definitívne zanikli až v roku 1848.
**Poimandros** (starogr. *Ποιμάνδρος* – *Poimandros*) je v gréckej mytológii syn Chairésilaa, zakladateľ mesta Tanagry.

Poimandros bol podľa antického autora Pausania zakladateľ boiótskeho mesta Tanagry, ktoré pomenoval po svojej manželke Tanagre, dcéry vládcu vetrov Aiola, alebo podľa inej verzie riečneho boha Asópa.

Keď Poimandros odmietol podporiť vojenskú výpravu Achájcov proti Tróji, začalo ho achájske vojsko obliehať na mieste zvanom Stefón. V noci sa mu ale podarilo utiecť a na výhodnom mieste začal stavať opevnenie. Staviteľ Polykritos však s jeho dielom nebol spokojný a posmievačne priekopu preskočil. Poimandros sa naňho nahneval, hodil po ňom kameňom a nanešťastie zasiahol svojho syna Leukippa, ktorý na následky zranenia zomrel. Poimandros sa za vraždu stal vyhnancom a v obave o svoj život poslal syna Efippa žiadať o odpustenie Achájcov, Achillea, Tlépolema a Pénelea, ktorí jeho syna vypočuli a následne Poimandra odprevadili k eubójskemu kráľovi Elefénorovi do Chalkidy, kde bol za vraždu svojho syna Leukippa na posvätnom mieste očistený.

Referencie
----------

1. 1 2  Pausanias, *Periégésis tés Hellados*, 9,20,1.
2. ↑  Plutarchos, *Quaestiones Graecae*, 37.
Oblasť obývaná *Kurdmi* v roku 1992
Oblasť obývaná *Kurdmi* v roku 2002
**Kurdistan** alebo **Kurdistán** je:

* a) predovšetkým voľné historicko-etnicko-geografické označenie pre súvislé územie obývané prevažne Kurdmi (v minulosti väčšie, dnes asi 400 000 km2) v Turecku, Sýrii, Arménsku, Iráne a Iraku
* b) oficiálny Autonómny región Kurdistan v Iraku (časť územia z bodu a)
* c) neoficiálny názov („Severný Kurdistan") polooficiálneho regiónu Juhovýchodná Anatólia v Turecku (časť územia z bodu a)
* d) štát, ktorý sa usilujú vytvoriť a od roku 1985 aj vybojovať Kurdi v Turecku, a ktorý by sa rozprestieral na území terajších jedenástich tureckých provincií, v ktorých žije asi 12 miliónov kurdských obyvateľov.

Kurdistan je zaostalé poľnohospodárske územie. Prevláda tu polokočovné pastierstvo. Pestujú sa obilniny, strukoviny, zemiaky, zelenina, ovocie a tabak. Na druhej strane je tu výrazné nerastné bohatstvo - ťaží sa ropa, stavebné suroviny a rudy neželezných kovov.

V Iraku majú Kurdi od roku 1974 (fakticky až od Vojny v zálive) autonómiu. V roku 1992 sa uskutočnili prvé voľby do miestneho kurdského parlamentu. V Turecku sa od roku 1985 kurdská ľavica snaží vytvoriť samostatný Kurdistan a tento proces sprevádzajú ozbrojené nepokoje. Z dôvodu splnenia podmienok na vstup Turecka do EÚ sa v posledných rokoch situácia - inak všestranne utláčaných - Kurdov zmenila k lepšiemu.

Referencie
----------

1. ↑   Doma. *Yekta Uzunoglu*. Dostupné online [cit. 2018-07-06].
**Obščestvo s ograničennoj otvetstvennostyju Kurganskij avtobusnyj zavod** (doslova: Spoločnosť s obmedzeným ručením Kurganský autobusový závod; rus. Общество с ограниченной ответственностью «Курга́нский авто́бусный завод»), skrátene **OOO KAVZ** alebo len **KAVZ** (rus. OOO КАВЗ alebo len КАВЗ) je ruská spoločnosť, ktorá vyrába autobusy.

Pôvodne bola založená v roku 1957, ešte v rámci socialistického hospodárstva. Prvý autobus opustil brány továrne 14. januára 1958. Po transformácii na trhové hospodárstvo sa prejavila nižšia konkurencieschopnosť spoločnosti, preto výroba poklesla z 20 tisíc autobusov v roku 1989 na 4 tisíc v roku 1994 a len 769 autobusov v roku 1997. Dnes je jej vlastníkom ОАО GAZ a je súčasťou koncernu OO Russkije Avtobusy – Grupa GAZ. Zamestnáva približne 600 pracovníkov.

Galéria
-------

* KAvZ-3270 v TomskuKAvZ-3270 v Tomsku
* KAvZ-3976 v TomskuKAvZ-3976 v Tomsku
* KAvZ-4235 v ChabarovskuKAvZ-4235 v Chabarovsku

Referencie
----------

1. ↑  *О компании* , GAZ, cit. 06.12.2015

Iné projekty
------------

Commons
* Spolupracuj na Commons Commons ponúka multimediálne súbory na tému **Kurganskij avtobusnyj zavod**

Externé odkazy
--------------

* www.bus.ru – oficiálny web skupiny GAZ
Rez tolosom (Atreova pokladnica)
Dromos - vstup do Atreovej pokladnice
**Kupolový hrob** alebo **kupolová hrobka** alebo **tolos** je väčšia hrobka v tvare kopuly z obdobia bronzovej doby Stredomoria, predovšetkým z minojskej kultúry a mykénskej kultúry.

Mykénsky kupulový hrob
----------------------

Kopulový hrob sa používal v Mykénach na pochovávanie v čase od 16. do 13. storočia pred Kr. Kopulové hroby sa vyvinuli z komorových hrobov. Mali kruhový pôdorys (s priemerom často aj 15 m), okolo pohrebnej komory bola vybudovaná stena z kameňov. Jednotlivé vrstvy boli na seba kladené tak, že vždy vyššia vrstva bola posunutá do stredu až sa na vrchole spojili posledným kamenným kvádrom (tzv. nepravá klenba). Hroby sa vyhĺbili do kopca, k hrobu viedla cesta (dromos), po oboch stranách obložená kameňmi. Vchod k ceste označovali dva stĺpy, spojené hore priečnym trámom. 

Väčšina kopulových hrobov bola vykradnutá už v staroveku. Tradovalo sa, že v nich boli uložené pokladnice, preto sa jednotlivé hrobky, nájdené v Mykénach označujú ako Atreova pokladnica (priemer 14,60 m, výška 13,30 m, vchod bol vysoký 5,40 m a široký 2,70; dromos bol dlhý 36 m a široký 6m) alebo Klytaimestrina pokladnica. 

Kupolové hrobky sa okrem Mykén našli napr. v Orchomene v Boiótii v strednom Grécku, v navarinskom zálive v Messénii na západe Peloponézu, vo Vafiu v Lakónii. Celkovo je dnes známych takmer 70 kopulových hrobov mykénskeho typu.

Literatúra
----------

* BARTONĚK, Antonín: Zlaté Mykény. Praha 1983
**Stronghold** je počítačová hra žánru RTS, zasadená do stredovekého Anglicka. Bola vytvorená v roku 2001 spoločnosťou Firefly Studios.

Gameplay
--------

Herný systém kombinuje výstavbu stredovekého opevnenia s bojovými akciami, ako je obrana hradov alebo ich dobývanie. Hráčsku popularitu si vyslúžila táto séria inovatívnou a ľahko pochopiteľnou výstavbou a potrebou kombinácie rôznych druhov bojových jednotiek.

Vďaka nízkym hardvérovým nárokom, jednoduchému ovládaniu a možnosti hry viac hráčov sa Stronghold hráva súťažne, podobne ako série Starcraft alebo Age of Empires.

V roku 2002 bola vydaná hra Stronghold: Crusader, prenášajúca dej z Anglicka na blízky východ v čase križiackych výprav.

### Princíp hry

Hráč sa ocitá v úlohe vládcu jednoduchého opevnenia. Jeho úlohou je väčšinou vylepšiť opevnenie na určitú úroveň, napríklad budovaním hradieb alebo náboženských budov. Iná možnosť je odraziť útok nepriateľskej armády alebo zničenie nepriateľského hradu vlastnými bojovými jednotkami. Všetky tieto činnosti vyžadujú určité suroviny a peniaze. Pre príjem surovín, ako je drevo alebo kameň, je potrebné postaviť hospodárske budovy a zabezpečiť dostatok pracovníkov na ich chod.

Peňažná politika je vytvorená z obchodu so surovinami a z výberu daní. Na vyberanie daní je potrebné dať obyvateľom rôzne protihodnoty. Tých je dokopy 6:

* jedlo (je rozdiel, koľko jedla bude pridelovaných a z koľkých druhov je pripravované)
* dostatok ubytovania
* náboženstvo
* pokrytie alkoholom
* pokrytie "dobrými" a "zlými" budovami. Napríklad záhrady a väzenia.
* zvláštne udalosti

Peniaze sú potom potrebné na výcvik armády, stavbu náboženských alebo zbrojárskych budov. 

### Popularita

Popularita klesá alebo stúpa pri uvážení potrieb populácie a je vyjadrovaná v percentách. Výrazné klesanie spôsobuje napríklad nedostatok potravy alebo príliš vysoké dane, zvyšovanie spôsobuje napríklad postavenie hostincov, kostolov alebo zníženie daní. Pri popularite pod 50% sa znižuje počet obyvateľov, pri plnej popularite sa populácia zvyšuje maximálnou rýchlosťou.

### Armáda

Vytvorenie a udržiavanie armády vyžaduje peniaze, obyvateľov a výzbroj. Výroba výzbroje je veľmi nákladná a rôznorodá. V závislosti na vyrábaných druhoch zbraní je možné vytvárať len určité druhy jednotiek. Strelecké jednotky majú zvýhodnený dostrel v závislosti od umiestnenia, čo je hlavný dôvod používania hradieb a brán.

Špecializáciou hry sú rôznorodé obranné a útočné vojenské stroje, ako baranidlá, rebríky či katapulty, určené na dobýjanie brán a obranných múrov.

| * z
* d
* u
Stronghold |
| --- |
| 
* Stronghold (2001)
* *Stronghold Crusader* (2002)
* Stronghold 2 (2005)
* *Stronghold Legends* (2006)
* *Stronghold Crusader Extreme* (2008)

 |
| kurzívou sú datadisky |
**Telenovela** (z lat. *tele-* + špan. *novela*=román) je televízny seriál spravidla z Latinskej Ameriky (na Slovensku aj Španielska alebo Portugalska ) so značne melodramatickým obsahom a spravidla bohatým repertoárom rolí, ktorý má obmedzený počet častí (od desať do niekoľko desiatok častí odohraných za rok, výnimočne za dva alebo tri), ktoré sa spravidla vysielajú zhruba každý deň od pondelka do piatka. Je to formát veľmi podobný americkým mydlovým operám (soap opera). 

Na rozdiel od mydlových opier sú herci vystupujúci v latinskoamerických telenovelách veľmi populárnymi hviezdami. Keď začala hviezda mexických telenoviel a speváčka Thalía hrať v seriáli *Maria la del Barrio*, počas návštevy Filipín ju bol na letisku privítať sám prezident krajiny.

Tento televízny formát vznikol v španielsky a portugalsky hovoriacich krajinách. Kým väčšina (amerických) mydlových opier pokračuje potenciálne do nekonečna - často končia iba preto, že ich zruší producent z obchodných dôvodov (napríklad pre klesajúci podiel na trhu - väčšina (španielskych) telenoviel má určené trvanie, ale tiež existuje zopár výnimiek.

Prime-timové seriály v španielčine alebo *telenovely* sa produkujú vo všetkých španielsky hovoriacich krajinách, Brazílii (krajina s portugalským jazykom, kde sa zvyknú nazývať, jednoducho *novely*), Portugalsku a v Spojených štátoch amerických. Portugalské *novely* vyrábané v Brazílii sa často dabujú do španielčiny pre latinskoamerický trh. Zvyčajne sa vysielajú v hlavnom vysielacom čase.

Prvé telenovely sa začali nakrúcať v Brazílii, na Kube a v Mexiku. Medzi prvé patria *Sua vida me pertence* ("Tvoj život patrí mne", Brazília, 1950), vysielaná dvakrát týždenne, *Senderos de amor* ("Cesty lásky", Kuba, 1951) a *Ángeles de la calle* ("Anjeli z ulice", Mexiko 1951), ktorá sa vysielala raz týždenne. Mexiko vyprodukovalo svoj prvý dramatický seriál v modernom "telenovelovom" formáte, teda s vysielacim časom od pondelka do piatka na prelome rokov 1957 a 1958. Mal názov *Senda prohibida* ("Zakázaná cesta") a autorkou bola Fernanda Villeli.

Pozri aj
--------

* Zoznam telenoviel

Iné projekty
------------

Commons
* Spolupracuj na Commons Commons ponúka multimediálne súbory na tému **Telenovela**
Nový piktogram pre horľavinu
**Horľavina** alebo **horľavá látka** je látka, ktorá sa ľahko spaľuje, čiže ľahko, prudko a rýchlo horí.

 *Čistá horľavina* je spáliteľná zložka paliva. V prípade čierneho uhlia predstavuje horľavina 55 až 70 %, v prípade hnedého uhlia len 40 až 55 %. Prevažnú časť horľaviny tvorí uhlík, v menšej miere sú obsiahnuté vodík, kyslík, síra a dusík. Spálením horľaviny vzniknú horúce spaliny, obsahujúce oxidy spomínaných látok.

Kategórie horľavín
------------------

Podľa bodu vzplanutia sa horľaviny – horľavé kvapaliny – rozdeľujú do 4 kategórií.

* I. trieda – bod vzplanutia do 21 °C (acetón, ľahké benzíny, metanol, sírouhlík)
* II. trieda – bod vzplanutia nad 21 °C do 55 °C (lakový benzín, petrolej, styrén)
* III. trieda – bod vzplanutia nad 55 °C do 100 °C (motorová nafta)
* IV. trieda – bod vzplanutia nad 100 °C do 250 °C (anilín, nitrobenzén, tetrabutylcín, tridekán a vyššie alkány od pentadekánu)

Priemerné zloženie horľavín
---------------------------

### Čierne uhlie

* uhlík: 82,4 %
* kyslík: 8,5 %
* vodík: 6,2 %
* dusík: 1,7 %
* síra: 1,2 %

Pozri aj
--------

* Teplota vznietenia
* Bod horenia

Referencie
----------

* CLP – Klasifikácia, označovanie a balenie látok a zmesí. Európska agentúra pre bezpečnosť a ochranu zdravia pri práci

1. ↑  Andrlík K a kol.: Základy průmyslové chemie 3 – Technologie organických látek. Vydavatelství ROH Praha 1953

Zdroj
-----

*Tento článok je čiastočný alebo úplný preklad článku Hořlavina na českej Wikipédii.*
Súradnice: 48°14′49″S 18°41′59″V﻿ / ﻿48,2469444°S 18,6997222°V﻿ / 48.2469444; 18.6997222

**Horšianska dolina** je národná prírodná rezervácia v správe štátnej ochrany prírody Ponitrie.

Nachádza sa v katastrálnom území obcí Levice, Drženice časť Kmeťovce, Žemberovce a Krškany v okrese Levice v Nitrianskom kraji. Územie bolo vyhlásené alebo novelizované v roku 1976 na rozlohe 313,3772 ha. Ochranné pásmo nebolo určené.

Predmetom ochrany je: *Ochrana neobyčajného geomorfologického útvaru - doliny hlboko zarezanej do andezitového podložia Ipeľskej pahorkatiny s prudkými svahmi a miestami so stenami vysokými 20-30 m. Svojrázna teplomilná vegetácia so zriedkavými a vzácnymi druhmi.*

Referencie
----------

1. ↑  Horšianska dolina. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.

Externé odkazy
--------------

* Horšianska dolina v Zozname osobitne chránených častí prírody SR
* Chránené územia, Štátna ochrana prírody Slovenskej republiky

Zdroj
-----

*Tento článok je čiastočný alebo úplný preklad článku Horšianska dolina na českej Wikipédii.*
**ISO obraz** alebo **obraz disku** je archívny súbor obsahujúci digitálnu kópiu dát na optickom disku. Názov je odvodený od súborového systému ISO 9660, ktorý sa používa na ukladanie dát na CD. Dnes sa označenie používa pre obraz akéhokoľvek optického disku bez ohľadu na súborový systém (napríklad UDF). Súbory ISO obrazu majú obvykle príponu *.iso*, pri použití na Mac OS X *.cdr*.

ISO obraz obsahuje okrem dátových súborov aj všetky metadáta súborového systému vrátane Boot sektoru, štruktúr a atribútov, vrátane spúšťacieho kódu, štruktúry a vlastností. Vďaka týmto vlastnostiam je ISO obraz vhodnou alternatívou k fyzickým médiám pre prenos dát.

Rovnako ako pri akomkoľvek inom archíve, ISO obraz obsahuje všetky dáta zo súborov obsiahnutých na archivovaných CD resp. DVD. Sú uložené v nekomprimované podobe. ISO image nepodporuje multi-track, preto nemôže byť použitý pre audio CD, VCD, CD audio a hybridné CD. 

ISO image je nezávislý formát súboru, pričom zlučuje niekoľko druhov súborov do jediného súboru v podobe v akej sú uložené na optickom médiu. Najdôležitejším znakom ISO, je to, že sa môže priamo napáliť na DVD / VCD / CD s pomocou napaľovacieho softvéru. Limitom je veľkosť súboru v ISO obraze, maximálna veľkosť jedného súboru je obmedzená na 2 GB.

Typické použitie
----------------

* Distribúcia softvéru
* Virtuálny disk, ktorý napodobňuje fyzický CD alebo DVD. Virtuálna mechanika (napr. pri hraní počítačových hier) dosahuje lepší výkon, pretože pevný disk je niekoľkonásobne rýchlejší ako CD / DVD disk.
VHS videokazeta

  

**Video Home System** (slov. Obrazový domáci systém) (podľa niektorých názorov pôvodne *Vertical Helical Scan* alebo *Victor Helical Scan*) alebo **VHS** je štandard na nahrávanie analógového videosignálu na magnetické páskové médium uchovávané v kazete. Vyvinula ho japonská firma JVC a uviedla na japonský trh v septembri 1976.

Do konca deväťdesiatych rokov 20. storočia sa systém VHS stal *de facto* štandardom spotrebiteľských videorekordérov. Predchádzal tomu súboj s formátmi Video 2000 spoločnosti Philips a Betamax spoločnosti Sony.

**Kazeta** VHS meria približne 185x100x25 mm a obsahuje pás široký 12,7 mm, ktorý sa počas nahrávania alebo prehrávania posúva (v základnom režime **SP**) rýchlosťou 23,4 mm/s. **Obraz** je nahrávaný do šikmých stôp širokých rádovo 10 mikrometrov (magnetickými hlavičkami umiestnenými na povrchu rotujúceho bubna priemeru 62 mm, ktorých obežná rýchlosť je pri 25 ot/s takmer 5 m/s).

*Normálny* zvuk (mono, v rozsahu 100 Hz až 10 kHz, odstup signálu od šumu akceptovateľných 42 dB) sa nahráva do stopy vedúcej pozdĺž okraja pásky, *hi-fi* **zvuk** (2 kanály, takmer 20 kHz, vyše 70 dB, čiže takmer CD-kvalita; pridané v 80. rokoch) spolu s obrazom do šikmých stôp. V **LP** alebo **EP** režimoch (dvoj- alebo trojnásobná hracia doba, dosahovaná pomalším chodom pásu) je kvalita obrazu väčšinou podstatne horšia než pri SP, zatiaľ čo stereozvuk je temer nezmenený (t. j. napr. na 240-minútovú kazetu sa dá zaznamenať 8 hodín kvalitného zvuku, s obrazom alebo bez).

Medzi **odvodené formáty** patria napríklad **S-VHS** (= **Super-VHS**; lepšie spracovanie farby, väčšia ostrosť) alebo **VHS-C** (= Compact; páska rovnakej šírky, ale kratšej dĺžky je umiestnená v menšej kazete, čo umožnilo skonštruovať podstatne menšie **kamery**. Posledným rozšírením bol D-VHS (Digital VHS) umožňujúci záznam vo formáte obrazu MPEG-2 s rozlíšením až 1080i. Dostupnosť týchto videorekordérov bola malá, prístroje boli drahé a pre bežného užívateľa nerentabilné, i napriek tomu, že umožňovali spätnú kompatibilitu s predchádzajúcimi formátmi VHS a S-VHS.

Ku hlavným **konkurentom** VHS patrili *Video8* (kvalita obrazu zhruba ako u VHS) a *Hi8* (porovnateľné so Super-VHS).

Svoju najväčšiu popularitu mala v 80. a 90. rokoch. Začiatkom 21. storočia postupne prestávala výroba S-VHS rekordérov a trh sa postupne zapĺňal lacnými prístrojmi nižšej kvality a triedy. Definitívnym koncom formátu VHS bolo rozšírenie DVD prehrávačov a neskôr aj DVD videorekordérov.
Video štandardy používané vo svete
**Videotechnika** alebo **video** (z lat. *vidieť*) je technika na zachytávanie, záznam, prehrávanie, prenos a obnovu pohyblivých obrázkov používajúca elektronické signály alebo digitálne médiá. Spája sa predovšetkým s televíznou výrobou.

Definícia videa
---------------

Video je sled snímkov idúcich za sebou. Tento sled spôsobuje dojem pohybu. Po objavení filmu sa film prehrával len v 16 fps (frames per second , snímkov za sekundu). Po objavení zvuku bolo však potrebné zvýšiť počet fps na 24, aby sa zvuk prehrával správne.

Dátový tok
----------

Pri kamerovaní pomocou digitálnej kamery sa zapisuje množstvo informácii za sekundu na disk. Množstvo uložených dát sa určuje podľa dátového toku daného formátu videa. Pre príklad DV formát má dátový tok 25 Mbit/s. Zjednodušene povedané že na 1 sekundu videa sa uloží približne 25 Megabitov dát. Ak nahrávame zo zvukom ktorý sa ukladá spolu s videom zaberie DV formát približne 35 Mbit/s.

Rozlíšenie videa
----------------

Vertikálne rozlíšenie videa je pevne dané, podľa PAL je 625 riadkov, z toho 575 riadkov viditeľných. V prípade HDTV 1080 je to 1125 riadkov, z toho 1080 viditeľných.  

Horizontálne rozlíšenie je, na rozdiel od vertikálneho variabilné. Horizontálne riadkové rozlíšenie určuje, koľko striedajúcich sa čiernych a bielych čiar sa zmestí do video obrazu.

Rozlíšenie pre 3D video sa udáva vo voxeloch (množstvo obrázkových prvkov reprezentujúcich hodnotu v trojrozmernom priestore).  

Zobraziť rozlíšenia v skutočnej veľkosti

Pozri aj
--------

* Videorekordér
**Videonahrávka** je nahrávka relácie, filmu, udalosti ap. na videokazete, na VHS a DVD, na YouTube, webe a pod.

Na rozdiel od filmového diela (filmu), ktorý je výsledkom tvorivej filmovej činnosti najmä režiséra a výrobného štábu, môže byť videonahrávka dielom jedného tvorcu, ktorý ovláda videotechniku**.** V súčasnosti býva často vytvorená pomocou počítačových programov (angl. video editor), ktoré umožňujú aj spracovanie zvuku bez nevyhnutnej potreby nahrávacie štúdio.

Referencie
----------

1. ↑   *Ako sa správne píšu slová spájajúce sa s... | Jazyková poradňa | SME.sk* [online]. jazykovaporadna.sme.sk, [cit. 2022-02-08]. Dostupné online.
2. ↑  Krátky slovník slovenského jazyka 4 z r. 2003
3. ↑   *Paradigmy podstatných mien v slovenskom korpuse - videonahrávka* [online]. [Cit. 2022-02-08]. Dostupné online.
4. ↑  ŽIVÉ.SK. *Pozor na podvod s programom Movie Maker. Ide o najrozšírenejšiu hrozbu na Slovensku* [online]. Živé.sk, 2017-11-11, [cit. 2022-02-08]. Dostupné online.

Pozri aj
--------

* Video
* Videoklip
Schéma erupcie strombolského typu.   
 Popis: **1.** prachovo-popolový mrak, **2.** lapili, **3.** Spád vulkanického popola, **4.** lávová fontána, **5.** vulkanická bomba, **6.** lávový prúd, **7.** vrstvy lávy a popola, **8.** stratum, **9.** dajka, **10.** prívod magmy, **11.** magmatický kozub, **12.** sill.
**Strombolská erupcia** (pomenovaná podľa sopky Stromboli) je relatívne pokojný typ sopečnej erupcie. Je charakterictická pravidelným vyvrhovaním žeravých úlomkov a sopečných bômb menšej veľkosti do blízkeho okolia, pričom tieto vyvrženiny spravidla stihnú vychladnúť (resp. nie celkom vychladnúť, ale prejsť z rozžeraveného stavu, keď svietia oranžovým jasom do chladnejších stavov, keď majú tmavú farbu), kým dopadnú na zem. Ich dráha letu je pomerne krátka, väčšinou sa vŕšia v okolí krátera a vytvárajú tzv. **troskový kužeľ**. Celkový objem vyvrženín býva malý. láva vyprodukovaná erupciou strombolského typu je dosť viskózna a často býva „spenená" v dôsledku úniku rozpustených plynov a pár.

Strombolské erupcie majú spravidla pravidelne sa opakujúce vyvrhovania materiálu z krátera a doba ich trvania môže byť aj niekoľko rokov. Napr. erupcia sopky Paricutín trvala takmer nepretržite po dobu deviatich rokov (1943 – 1952).

Pozri aj
--------

* Typy sopečných erupcií


|  |  |
| --- | --- |
|  | Portál vedy o Zemi |
**Strontianit** je minerál kryštalizujúci v rombickej sústave, chemicky uhličitan strontnatý - SrCO3.

Charakteristika
---------------

Tento minerál vytvára prizmatické a často aj ihlicovité kryštály. Vyskytuje sa tiež v celistvej, zrnitej alebo vláknitej podobe. Môže byť biely, žltkastý, hnedastý, zelenkavý alebo červenkastý. Vryp má biely. Je priehľadný až priesvitný, lesk má sklený až mastný.

Vznik
-----

Vyskytuje sa na hydrotermálnych žilách bohatých na sulfidy, u nás je veľmi zriedkavý.

Poznávanie
----------

Rozpúšťa sa so šumením v zriedenej kyseline chlorovodíkovej, prášok farbí plameň do karmínova.

Výskyty na Slovensku
--------------------

* Rudňany (Slovenské rudohorie)
* Dúbrava (pri Liptovskom Mikuláši)
* Párnica (pri Dolnom Kubíne).

Iné projekty
------------

Commons
* Spolupracuj na Commons Commons ponúka multimediálne súbory na tému **Strontianit**

Externé odkazy
--------------

* Mineraly.sk – zdroj, z ktorého (pôvodne) čerpal tento článok.
* Strontinait na www.mindat.org
**Sarah Chalková** (angl. Sarah Louise Christine Chalke; \* 27. august 1976, Ottawa, Ontário, Kanada) je kanadská herečka a modelka. Známou sa stala vďaka role Dr. Elliot Reidovej, v televíznom seriály *Scrubs* (2001 - 2010).

Detstvo a mladosť
-----------------

Chalková sa narodila v Ottawe v provincii Ontário a vyrastala v Severnom Vancouveri v Britskej Kolumbii. Je prostrednou z troch dcér, ktoré sa narodili Douglasovi a Angele Chalkovým. Jej matka pochádza z Nemecka. Jej rodným jazykom je angličtina, ale plynule hovorí po nemecky a po francúzsky.

Kariéra
-------

Svoju hereckú kariéru započala v ôsmich rokoch, keď sa začala objavovať v muzikálových divadelných produkciách. Ako dvanásťročná, sa stala reportérkou kanadskej detskej show KidZone. V roku 1993 prevzala rolu Rebeccy Conner-Healy v televíznom seriály *Roseanne* po tom, čo Lecy Goranson opustila seriál. Po návrate Goransovej do televízneho seriálu, Chalková sa objavila ako iná postava, no neskôr sa vrátila k úlohe Becky po tom, čo Goransonová sa znovu rozhodla opustiť seriál.

V roku 2001 bola obsadená ako Dr. Elliot Reid v komediálnom seriáli televíznej stanice NBC, *Scrubs* kde hrala jednu z hlavných postáv, až do ukončenia seriálu v roku 2010. V rokoch 2008 až 2009 sa objavila v sitcome *Ako som spoznal vašu mamu*, ako Stella Zinman. V roku 2012 sa pripojila k hereckému obsadeniu televízneho seriálu, *Mesto žien*, kde si zahrala v tretej sérii. O rok neskôr, hosťovala v televíznom seriály *Pohotovosť*. V rovnakom roku, dabovala postavu Beth v animovanom televíznom seriály, *Rick and Morty*.

V roku 2017, si zahrala v oživení televízneho seriálu *Roseanne*, kde však stvárnila inú postavu, než v roku 1993, menom Andrea. Od februára 2021 hrala spoločne s Katherine Heigl jednu z hlavných postáv v televíznom seriály *Firefly Lane*.

Súkromný život
--------------

V decembri 2006 sa Chalková po troch rokoch randenia, zasnúbila s kanadským právnikom Jamiem Afifim. V septembri 2022 Chalková oznámila, že odvolali ich zasnúbenie a rozišli sa. Majú spolu dve deti, syna narodeného v decembri 2009 a dcéru narodenú v máji 2016. 

Chalková podporuje detekciu a prevenciu rakoviny prsníka a hrala aj v celoživotnom filme *Why I Were Lipstick to My Mastektomy* z roku 2006. Je veľvyslankyňou Detskej nadácie Audrey Hepburnovej. V roku 2009 bola ambasádorkou programu Susan G. Komen Passionatelly Pink for the Cure, pre ktorý navrhla aj tričko.

Iné projekty
------------

Commons
* Spolupracuj na Commons Commons ponúka multimediálne súbory na tému **Sarah Chalková**

Externé odkazy
--------------

* Sarah Chalke v Česko-Slovenskej filmovej databáze
* Sarah Chalke v Internet Movie Database (po anglicky)

Zdroj
-----

*Tento článok je čiastočný alebo úplný preklad článku Sarah Chalke na anglickej Wikipédii.*

Autoritné údaje: * BnF: 14163161b
* GND: 1242290230
* ISNI: 0000 0001 1563 1743
* LCCN: no2005055795
* VIAF: 27276046
* WorldCat: lccn-no2005055795
a) bubienok  
 b) kladivko  
c) nákovka  
d) strmienok  
e) stredné ucho
**Nákovka** (lat. *incus*) je jedna zo sluchových kostičiek.

Pripomína tvarom nákovku alebo črenový zub s dvoma divergujúcimi koreňmi. Objemnejšie telo nákovky (*corpus inducis*) je zaoblené, vertikálne sploštené a podobne ako hlava kladivka (*caput mallei*) vyčnieva do nadbubienkového zálivu (*recessus epitympanicus*). Vpredu má sedlovitú kĺbovú plôšku, ktorá korešponduje s podobnou plôškou na kladivku. Smerom dozadu sa telo nákovky plynule zužuje do kónického výbežku - krátkeho ramena nákovky (*crus breve inducis*). Krátke rameno nákovky prebieha horizontálne vo *fossa inducis* a väzom sa upína na zadnú stenu bubienkovej dutiny - *paries mastoideus cavi tympani*. Druhý výbežok - dlhé rameno nákovky (*crus longum inducis*) - je tenký a smeruje takmer paralelne s rukoväťou kladivka (manubrium mallei) nadol a nepatrne dopredu. Na konci sa mediálne ohýba a končí sa malým hrbčekom nazývaným šošovkovitý výbežok (*processus lenticularis*), ktorý má okrúhlu rovnú kĺbovú plôšku pre strmienok.
Súradnice: 18°10′00″J 69°09′00″Z﻿ / ﻿18,16667°J 69,15000°Z﻿ / -18.16667; -69.15000

**Parinacota** je v súčasnosti neaktívny stratovulkán, nachádzajúci sa na hraniciach Čile a Bolívie na brehoch jazera Chungará. Symetrický 6 384 m vysoký vulkán je vlastne dvojitý vulkán s centrami *Parinacota* (6 384 m) a *Pomerape* (6 222 m) a je najjužnejší a najmladší člen vulkanickej skupiny Nevados de Payachata.

Približne pred 8 000 rokmi nastal kolaps krátera Parinacoty, pričom sa uvoľnila lavína kameňov s objemom 6 km3, ktorá došla až do vzdialenosti 20 km a vytvorila prirodzenú hrádzu, v súčasnosti jeden z okrajov jazera Chungará. Neskoršia aktivita znovu vybudovala stratovulkán do dnešnej podoby. Komplex je súčasťou národného parku Lauca National Park.

Iné projekty
------------

Commons
* Spolupracuj na Commons Commons ponúka multimediálne súbory na tému **stratovulkán Parinacota**.

Externé odkazy
--------------

* www.volcano.si.edu - stratovulkán Parinacota na Global Volcanism Program (po anglicky)
**Nálet na Darwin**, mesto na severnom pobreží Austrálie, bol jednou z námorných a leteckých operácií druhej svetovej vojny v Tichomorí. Uskutočnil sa 19. februára, 1942 a bol to dosiaľ najväčší útok zahraničnej mocnosti proti Austrálii a prvý z viac než 100 náletov v rokoch 1942-43.

Uskutočnil ho japonský zväz lietadlových lodí pod velením viceadmirála Čúiči Naguma v zložení: 4 lietadlové lode *Akagi*, *Kaga*, *Hirjú*, *Sorjú*, bojové lode Kirišima, Hiei, ťažké krížniky *Tone*, *Čikuma*, ľahký krížnik *Abukuma* a torpédoborce *Tanikaze*, *Isokaze*, *Hamakaze*, *Urakaze*, *Kasumi*, *Arare*, *Kageró*, *Širanui* a *Akigumo*. Proti tejto vojenskej sile mohlo byť nasadených okrem protilietadlových diel len 11 stíhačiek Curtiss P-40E 33. squadrony USAAF.

19. februára 1942 v 8:45 ráno odštartovalo pod velením fregatného kapitána Micua Fučidu viac než 188 lietadiel prvej vlny proti Darwinu. Druhá vlna tvorená 27 bombardérmi Micubiši G3M2 (*Nell*) z Ambonu a 27 bombardérov Micubiši G4M2 (*Betty*) z Kendari priletelo nad Darwin v priebehu dňa.

Okrem prístavného zariadenia, bolo zničených 11 lietadiel P-40, 6 bombardérov Lockheed Hudson, 1 bombardér B-24, 3 hydroplány PBY Catalina a 3 dopravné lietadlá C-45. V prístave bol potopený torpédoborec USS *Peary*, veľká transportná loď *Meigs*, hliadková loď HMAS *Mavie* a obchodné lode *British Motorist*, *Kelat*, *Mauna Loa*, *Neptuna* a *Zealandia*. Po nálete Spojenci základňu v Darwine opustili a presunuli sa do Brisbane, Freemantlu a do niekoľkých menších prístavov.

Iné projekty
------------

Commons
* Spolupracuj na Commons Commons ponúka multimediálne súbory na tému **Nálet na Darwin**

Zdroj
-----

*Tento článok je čiastočný alebo úplný preklad článku Nálet na Darwin na českej Wikipédii.*
**Radovan Oravkin** (\* 15. august 1991, Banská Bystrica) Je slovenský producent a hudobník. Pôsobí aj ako skladateľ a textár a je spoluzakladateľom skupiny Rock Reunion. Je majiteľom produkčného štúdia Vantastique Music Production. 

  

Na regionálnej Stredoslovenskej televízii, moderuje s Dušanom Cinkotom hudobnú reláciu *Capella* a v roku 2019 založil svoj bočný alternatívny projekt Rado One, v ktorom spieva a tvorí spoločne s bubeníkom Matejom Smutným.

Rock Reunion / Reunion
----------------------

V kapele Reunion pôsobí od roku 2006, kedy ju založil na základnej škole spolu so spolužiakom Milanom Kováčom. Dodnes v Rock Reunion účinkuje ako gitarista, raper, autor, textár a producent.

Podieľal sa hudobne a autorsky na zložení a nahraní všetkých štúdiových albumov *Pozerám dopredu,* *Denník* a *To najlepšie z nás*.

Rado One
--------

Rado One je slovenská kapela. V septembri 2019 vydala svoje prvé EP *Miracles*, z ktorého titulná skladba „Miracles" dosiahla prvé miesto v najpopulárnejšom rebríčku alternatívnej hudby na Slovensku - Demovnica, organizovanom Rádiom FM. So ziskom vyše 50% hlasov z pomedzi 10 interpretov tak obsadil v predposlednom týždni roku 2019 najvyššiu pozíciu. Svoj úspech zopakovali aj v druhom týždni roka 2020.

Jedná sa o alternatívny pop s prvkami elektronickej, či orchestrálnej hudby. Väčšinou melancholické melódie sú občas doplnené rapom a elektronickými prvkami. 

Skupinu tvoria Radovan Oravkin a Matej Smutný.

Začiatkom roka 2020 bol kapelou ohlásený debutový album Get out of my head, ktorý má výjsť ešte v prvej polovičke roka.

Kapela sa začiatkom roka 2020 dostala do národného finále celosvetovej súťaže Global battle of bands (GBOB), ktoré bolo na zatiaľ odložené, kvôli pandémii Covid-19.

Gear
----

* PRS Singlecut Santana
* Squier by Fender Vintage Modified Telecaster 72 Thinline
* Fender Duo Sonic SH
* Gibson Flying V
* Gibson Les Paul CM
* Line 6 Helix LT
* Peavey 6505+ 112
* Strymon Pedals
* Shure SM58
* Shure SM57
* TC Helicon Voicelive X1
* TC Helicon Voicelive T1
* Bose S1 Pro

Externé odkazy a zdroj
----------------------

* rockreunion.sk – oficiálna stránka kapely Rock Reunion
* bandzone.cz/rockreunion
* bandzone.cz/polyphonix
* bandzone.cz/christmasband